Siden den 9. marts har fem mænd - to fra Rumænien og tre fra Moldova - siddet varetægtsfængslet sigtet for en lang række indbrud. De blev anholdt på Vestfyn og kan sættes i forbindelse med 29 indbrud på Vestfyn, i Østjylland, Sydøstjylland og Syd- og Sønderjylland.

Politiet er dog overbevist om, at de fem har endnu flere indbrud på samvittigheden og beder nu derfor offentligheden om hjælp.

Der ligger nemlig fortsat en omfattende mængde tyvekoster, som politiet ikke kan finde ud af, hvor kommer fra. Derfor offentliggør politiet nu en række billeder i håb om, at nogen forhåbentlig genkender deres ejendele.

- Det er bare en ekstra god dag på kontoret, når vi oplever, hvor glade folk bliver over at blive genforenet med deres elskede arvestykke, et værdifuldt ur eller smykke. At blive udsat for et indbrud er utroligt grænseoverskridende, og som politimand er derfor en særlig glæde, når vi som i denne sag kan få rigtig mange koster bragt sammen med de rette ejere igen, fortæller vicepolitiinspektør Jesper Pedersen fra Fyns Politi.

Politiet håber at kunne opklare endnu flere indbrud ved at offentliggøre billederne.